Anno Domini millesimo quadringentesimo quinquagesimo sexto statuta sunt haec apud Cistercium, duodecima die mensis septembris, in eiusdem Cisterciensis Ordinis generali Capitulo. ORATIONES 1.  Pro beatissimo… *etc. ut in anno* 1455. 2.  Praeterea pro christianissimo… *etc. ut in anno* 1449. 3.  Insuper pro burgensibus… *etc. ut in anno* 1449. 4.  Ceterum pro pace… *etc. ut in anno* 1449. 5.  Postremo pro felicis… *etc. ut in anno* 1449. [DIFFINITIO] GENERALIS 6.  Cum Ordo noster … *etc.* contributionem novem millium florenorum… *etc. ut in anno* 1449. [ALIAE DIFFINITIONES] 7.  Omnibus et singulis Ordinis abbatibus, generale Capitulum sua monasteria in manus patrum abbatum aut reformatorum Ordinis, resignandi concedit facultatem. 8.  Lamentabilem virorum litteratorum in Ordine desolationem praesens generale Capitulum, non sine gravi cordis amaritudine revolvens, tanto efficacius per opportunae provisionis remedium cupit occurrere, quanto lucidius per hoc conspicit ipsum Ordinem ampliora virtutum suscipere incrementa. Provisori igitur, magistro regenti et cellerario collegii Sancti Bernardi Parisius, et cuilibet ipsorum in solidum, in virtute salutaris obedientiae districte praecipiendo committit, quatinus omnes et singulos monasteriorum infrascriptorum abbates et conventus, sub poenis in Benedictina et aliis statutis Ordinis contentis, compellant, et quilibet eorum compellat ad mittendum cum sufficientibus provisionibus infra proximum Pascha unum studentem in praefato Sancti Bernardi collegio ; nomina vero huiusmodi monasteriorum sequuntur : videlicet de Dunis, de Claromarisco, de Vaucellis, de Nigro lacu, de Loco Sancti Bernardi, de Laude, de Ellantio, de Longovillari, de Cambrone, de Benedictione Dei, de Ioyaco, de Fonteneto, de Balerna, de Caroloco, de Theoloco, de Altacumba, de Altocristo, de Alpibus, de Albaripa, de Bella valle, de Bonavalle Viennensi. 9.  Visitationem et reformationem monasterii monialium de Corona Cœli, abbati de Langkheim per generale Capitulum hactenus commissam, praesens generale Capitulum certis ex causis rursus eidem committit usque ad septennium, in plenaria Ordinis potestate. 10.  Diffinitionem visitationis et reformationis omnium et singulorum monasteriorum in tota natione germanica existentium, ac generationis Morimundi in aliis nationibus, domino Morimundi, s. th. pr., retroactis annis datam et concessam, quoad singula eius puncta, praesens generale Capitulum ratificat, approbat et confirmat in plenaria Ordinis potestate. 11.  Abbatibus de Heymerod et de Villario Metensi per generale Capitulum praecipitur, quatinus antiquam abbatissam sororem Ioannam de Lapide de Fristof et quatuor ex aliis monialibus, ad alia Ordinis monasteria transmittant, quousque monasterium de Bonavia, in quo nunc sunt, fuerit a debitis exoneratum. 12.  Abbatibus de Walkenrod, de Eberbaco et de Cella, praecipit generale Capitulum ut ad reformationem monasterii de Castro aquilae diligentiam adhibeant, in plenaria Ordinis potestate. 13.  Cum viros ecclesiasticos et maxime religiosos honestas deceat, omniumque insolentiam et turpitudinem fugere, omnibus et singulis collegii Sancti Bernardi Parisius scolaribus praesentibus et futuris, sub poena excommunicationis per generale Capitulum inhibetur, ne amodo vultus maculationes aut inhonestas contrectationes faciant vel inferant, provisori eiusdem collegii, qui pro tempore fuerit, in virtute salutaris obedientiae districte inhibendo, ne amodo huiusmodi inhonesta et turpitudines fieri quovismodo permittat, in hac parte rebelles et inobedientes per censuram Ordinis coercendo. 14.  Abusus varios et scandalosos quorumdam Ordinis abbatum, qui suae salutis obliti omnem disciplinam et correctionem Ordinis fugientes, servitutisque et obedientiae iugum, cui se devotius submiserant a se reiicere molientes, contra tam *apostolica* quam regularia eiusdem Ordinis statuta, causas et personas ipsius Ordinis, quas intra Ordinem et per personas ipsius tractari oportuerat, ipsius Ordinis iustitia minime requisita, ad diversa iudicia tam ecclesiastica quam saecularia trahere ubique, contra propriam conscientiam et iuramentum, secreta Ordinis revelare, multipliciterque famam Ordinis denigrare non erubescunt, praesens generale Capitulum de medio tollere, et per debitae provisionis remedium salubriter occurrere cupiens, conformiter ad statuta apostolica et regularia ipsius Ordinis, auctoritate apostolica roborata, statuit, ordinat et diffinit quod, quicumque abbas aut alia Ordinis persona, ad aliam praeterquam Ordinis audientiam ipsius personas evocare, aut ab eiusdem Ordinis iustitia et iudicio alibi praeterquam ad Summum Pontificem appellare vel per se vel per alium praesumpserit, excommunicationis sententiam incurrant ipso facto, declaratque idem Capitulum contrarium facientes tamquam Ordinis proditores, inobedientes, rebelles et excommunicatos ab omnibus et singulis personis Ordinis cautius evitandos, omnibus et singulis patribus abbatibus et reformatoribus Ordinis districte praecipiendo, quatinus contra tales ad huiusmodi sententiae excommunicationis promulgationem, et ulteriores poenas et sententias in statutis Ordinis contentas indissimulanter procedant, praesentemque diffinitionem notificent, invocato ad hoc quorumcumque dominorum ac iudicum ecclesiasticorum et saecularium auxilio et favore. 15.  Visitationem et reformationem omnium et singulorum monasteriorum in toto regno Angliae et partibus Walliae consistentium, abbatibus de Fontibus, s. th. pr., de Furnesio in provincia Eboracensi, de Wardona et de Coggeshale cum adiuncto secum in Wallia, in provincia Cantuariensi tam coniunctim quam divisim, praesens generale Capitulum committit cum certis clausulis per dominum Cistercii postea declarandis. 16.  Ad idem committitur abbati de Dublinia in regno Hyberniae, cum potestate sibi associandi abbatem vel abbates, prout sibi videbitur expedire. 17.  Ad idem abbati de Cella Sanctae Mariae, in regno Bohemiae et Silesiae. Ad idem abbati de Comprovincia, in regno Poloniae. 18.  Generale Capitulum sufficienter informatum super temeritatibus, insolentiis et praesumptionibus fratris Petri alias Overhof, monachi monasterii de Dunis expresse professi, quibus nedum monasterium ipsum de Dunis et ipsius personas immerito diffamare, imo et proprii abbatis reverentiam, obedientiam ac subiectionem debitas subterfugiendo et vilipendendo ipsum abbatem suum contra Ordinis instituta ad iudicium trahere et ipsum diffamare non erubuit, ut talibus temerariis et inobedientibus filiis via praecludatur erroris, salubrisque apponatur talibus morbis medicina, praefato abbati de Dunis idem Capitulum in virtute salutaris obedientiae districte dat in mandatis, quatinus ipsum fratrem Petrum capiat, captumque in strictis carceribus detineat usque ad nutum Capituli generalis, invocato ad hoc, si necesse fuerit, quorumcumque dominorum ac iudicum ecclesiasticorum et saecularium auxilio et favore. 19.  Cum severitate debita refrenari debeat peccantium temeritas, praesens Capitulum abbati de Dunis districte praecipit et mandat, quatinus fratrem Nicasium Arnoldi suum suique monasterii monachum expresse professum, in apostasia, furtis et sacrilegiis non modicis deprehensum taliter secundum Ordinis statuta puniat et corrigat, quod de cetero talia attentare seu committere formidet, sitque sua ceteris correctio in exemplum. 20.  Abbati de Caesarea, s. th. pr., per generale Capitulum committitur, quod diligenter examinet causam quam movere intendit abbas in Hilaria contra provisorem collegii Ordinis in Vienna, ipsamque fine debito terminet, in plenaria Ordinis potestate. 21.  Contractum vitalitiorum 40 florenorum renensium inter monasterium de Otterburg et sororem Margaretam Daylberg, abbatissam in Macra, tamquam iniustum et inhonestum et nullo iure standum, praesens Capitulum generale cassat, irritat et annullat, mandando abbatibus de Heysterbach, quatinus inhibeat sub excommunicationis et depositionis poena eidem abbatissae, ne amodo aliquid exigat ratione praedicti tractatus a praedicto monasterio de Otterburg, et si in hoc rebellis fuerit, ad ulteriores poenas et sententias procedat, in plenaria Ordinis potestate. 22.  Abbati de Aceyo per generale Capitulum praecipitur, quatinus fratrem Gerardum de Pagneyo, suum professum a lepra percussum, de medio aliorum tollat eumque seorsum habitare faciat, et de camera seorsum ac necessitatibus provideat, prout iuris est et rationis. 23.  Fratri Iacobo Roys monasterii de Populeto professo, in civitate Parisiensi studenti, in virtute salutaris obedientiae, et sub excommunicationis poena districte praecipiendo mandatur per idem Capitulum generale, quatinus infra octo dies a notificatione computendos, ad collegium Sancti Bernardi suum in eodem prosecuturus studium personaliter accedat, permaneatque in eodem, aut ad proprium monasterium redeat, non obstante quacumque praeterita licentia per ipsum a domino Cistercii obtenta, omnibus et singulis praefati collegii scolaribus graduatis et non graduatis inhibendo, ne sibi aliquam iniuriam faciant aut inferant. 24.  Generale Capitulum abbatibus de Frigido monte et de Bello prato Belvacensi committit, quatinus diligenter se informent an tractatus, cui praesens diffinitio annectitur, pro utilitate monasterii de Fulcardimonte sit factus, super quo proximum generale Capitulum debite informare non omittat. 25.  Abbatem de Insula Barrensi sub poena excommunicationis sufficienter monitum ad mittendum unum scolarem Parisius infra festum Paschae novissime lapsum, quia nondum misit, licet numerum et facultatem sufficientem habuerit, et habeat, praesens generale Capitulum in his scriptis denuntiat excommunicatum, et ipsum nihilominus in his scriptis monendo, quatinus infra proximum festum Omnium Sanctorum ad idem Parisiense studium cum provisione debita fratrem Nicolaum de Heppen transmittat, sub poena solvendi duplum expensarum, quas idem studens fecisset, si in dicto studio praesens extitisset, ad cuius dupli solutionem abbas de Tribus fontibus ipsum, si huiusmodi studentem transmittere infra praedictum terminum distulerit, per censuras Ordinis compellat, in plenaria Ordinis potestate, quod quidem duplum idem de Tribus fontibus cellerario Sancti Bernardi transmittat in reparationem dicti collegii convertendum. 26.  Generale Capitulum sufficienter informatum super pluribus infamiis, diffamationibus et scandalis quibus in monasterio Sancti Hilarii, Hylerdensis, occasione ingressus plurium personarum saecularium in ipsum monasterium Sancti Hilarii exortis, abbatissae eiusdem monasterii sub poena excommunicationis et depositionis inhibetur, ne huiusmodi saeculares ipsum monasterium et Ordinis famam denigrantes introducat seu introduci faciat vel permittat. 27.  Licet Ordo noster Cisterciensis variis et multis indulgentiis et privilegiis a priscis temporibus sit munitus atque dotatus, ad praesentis tamen Capituli audientiam dolenter pervenit, quod ipsa privilegia et indulgentiae in diversis mundi partibus, et praesertim in Thuringia, Miscena, Saxonia, Hassia, Westphalia et partibus circumvicinis multipliciter, multisque modis impugnantur, enervantur atque laeduntur in maximum Ordinis et personarum ipsius praeiudicium et scandalum, quibus praesens generale Capitulum de remedio cupiens providere opportuno, statuit, ordinat et diffinit quod omnes et singuli praedictarum partium abbates, singulis annis solvant et tradant abbatibus de Walkenrode et de Cella Beatae Mariae summam duarum coronarum Franciae vel valorem ipsarum, ut ipsae summae per ipsos receptae conserventur in defensionem huiusmodi privilegiorum, et non alias convertendas ; ad cuius quidem summae solutionem ipsi de Walkenrode et de Cella universos et singulos huiusmodi partium abbates per censuras Ordinis compellant, in plenaria Ordinis potestate, dum tamen adversus Ordinem aut suos superiores non militent, in convocatione patrum abbatum fidele computum de receptis reddituri. 28.  Abbati de Heymmerode per generale Capitulum committitur, quatinus ad instantiam domini archiepiscopi Coloniensis, et praepositi Maguntinensis, moniales de monasterio Sanctae Catharinae prope Lyns oppidum expellere et loco earum religiosos secundum facultatem monasterii ponere et taxare valeat, in plenaria Ordinis potestate. 29.  Domino Cisterciensi per generale Capitulum committitur, quatinus praeceptum factum per abbatem Bonae vallis Pictaviensis, super abbatiali dignitate monasterii de Columna, videat et examinet, ipsumque processum confirmet vel infirmet, vocato abbate Prulliaci, eiusdem monasterii de Columna patre abbate, in plenaria Ordinis potestate. 30.  Ad instantiam abbatis de Ursicampo, s. th. pr., cum fratribus Ioanne Lardin, Guillelmo Grissin, et Geraldo Monstreclo, monasterii eiusdem de Ursicampo monachis expresse professis, misericorditer dispensatur, quod non obstante infamia et inhabilitate, quam per aliquod temporis spatium evagando per saeculum contraxerunt, propter quod merito inhabiles reputati sunt, ad actus Ordinis legitimos, voces, gradus, officia et dignitates, etiam abbatiali inclusa, promoveri valeant et assumi. 31.  Ad idem cum sorore Maria de Lens, in monasterio monialium Vallis benedictae professa (pro puerperio). 32.  Ad idem pro fratre Petro de Gendre, monasterii de Aceyo professo (pro apostasia). 33.  Ad idem pro fratre Guillelmo Garnier, monasterii de Stella Pictaviensi professo (pro carnis contagio). 34.  Ad idem pro fratre Ioanne Chambrelent, monasterii de Valloliis professo (pro apostasia). 35.  Generale Capitulum sufficienter informatum de vita laudabili, scientia et bona dispositione ad actus scolasticos et virtuosos fratris Ioannis Bloy, monasterii de Castellariis monachi, ac studentis in collegio Sancti Bernardi Parisius, in sacra pagina baccalarii formati, ipsum propterea usque ad magisterium inclusive retinet et mandat retineri in praefato collegio Sancti Bernardi Parisius, mandatque abbati et officiariis dicti monasterii de Castellariis, quatinus usque ad dictum magisterium praedicto fratri Ioanni Bloy de necessitatibus sufficientibus provideant, domino Claraevallensi, s. th. pr., committendo, quatinus ad praedicta observanda per dictos abbatem et officiarios de Castellariis per censuras Ordinis compellat, in plenaria Ordinis potestate. 36.  Ad idem pro fratre Ioanne de Marreyo, monasterii de Gratia Dei professo, in sacra pagina baccalario et studenti dicti collegii Sancti Bernardi, conceditur. 37.  Cum secundum Ordinis statuta, pro aliqua monasterii dispositione principes et potentes adiri minime debeat, conformiter ad ipsa statuta, et sub poenis in eisdem contentis praesens generale Capitulum inhibet districte conventui monasterii de Longovillari, ne aliquos dominos vel potentes pro ipsius monasterii dispositione, ordinatione, statu aut ad audiendum computa vel alias, adire praesumant. 38.  Abbati de Novo castro per generale Capitulum misericorditer conceditur, quatinus dehinc ad triennium omnibus et singulis christicolis utriusque sexus ad relevationem et reaedificationem sui monasterii manus adiutrices porrigentibus participationem omnium bonorum spiritualium, quae in toto Ordine fiunt, et Domino concedente de cetero fient, possit indulgere. 39.  Abbati de Comprovincia per generale Capitulum committitur conformiter ad diffinitionem anno Domini 1450 editam, quatinus omnes et singulos Ordinis abbates regni Poloniae ad mittendum scolares suos ad studium Cracoviense, cum debitis provisionibus et expensis, per censuras Ordinis compellat, in plenaria potestate. 40.  Attenta monasterii Bullencuriae paupertate et inopia, praesens generale Capitulum, pro anno praesenti dumtaxat, misericorditer moderat et remittit quottam contributionis sibi impositae ad duos florenos. 41.  Ad idem pro abbate de Altofonte. 42.  Ad idem pro abbate de Cheminione. 43.  Per generale Capitulum in virtute salutaris obedientiae, abbati de Fonte frigido praecipitur, quatinus fratrem Petrum de Espineyo, monachum monasterii de Bullione expresse professum, infra festum Omnium Sanctorum proxime futurum ad proprium monasterium de Bullione remittere non omittat. 44.  Abbati Fossae novae, s. th. pr., ac procuratori generali Ordinis in Curia romana, per generale Capitulum committitur, quatinus per omnes vias sibi possibiles revocationem cuiusdam summae 60 florenorum per fratrem Eberhardum Molitor, apostatam monasterii de Alba, pro abbate monasterii de Gelassaro, supra dictum monasterium de Alba a domino nostro Summo Pontifice impetratam tamquam nimiam et excessivam, ad expensas dicti monasterii de Alba faciat fieri et procuret, omnibus et singulis Ordinis abbatibus committendo, quatinus praedictum fratrem Eberhardum, ubicumque repertus fuerit, capiant seu capi faciant et incarcerari usque ad nutum Capituli generalis. 45.  Abbati Sanctarum Crucium, s. th. pr., per generale Capitulum conceditur, quod cum de Laus pluribus regularibus personis abundet, de ipsis suis religiosis monasterio Bolbona propriis religiosis per mortem destituto, valeat providere. 46.  Generale Capitulum abbati de Longovillari, misericorditer concedit, ut omnes et singulas personas regulares sibi subiectas, semel in foro conscientiae absolvere valeat ab omnibus et singulis casibus, peccatis et sententiis generali Capitulo reservatis, quodque idoneum confessorem de Ordine sibi valeat eligere, qui ipsum ab huiusmodi casibus valeat absolvere. 47.  Contractus vitalitiorum sororum Elisabeth Mentelerin, monialis in Inferiori Schonveld, super anniversario et aliis praetensis ibidem, generale Capitulum tamquam iniustum et invalidum cassat penitus, revocat et annullat ; eidem sorori in virtute salutaris obedientiae et sub excommunicationis poena districte mandando, quatinus in huiusmodi negotio suo visitatori obediat. 48.  Generale Capitulum de damnabili et sinistro regimine monasterii abbatis Vallis regalis in Anglia dolenter informatum, abbatibus de Wardona et de Coggeshale, in virtute salutaris obedientiae et sub *excommunicationis* poena, *districte* mandando et praecipiendo committit, quatinus ad praedictum Vallis regalis monasterium personaliter accedentes, reformanda reforment et corrigenda corrigant, in plenaria Ordinis potestate. 49.  Ad supplicationem domini comitis Willermi de Oeting, ac abbatissae et conventus monasterii in Zimmern, abbati de Fonte salutis per generale Capitulum committitur, quatinus secundum suam conscientiam cum praedictis dispensare valeat ut impignorare vel ad vitas hominum vendere, quantum sibi videbitur expedire pro ipsius monasterii relevatione, in plenaria Ordinis potestate. 50.  Ad instantiam et humilem supplicationem magistri Gaufridi de Constantino, s. th. pr., monasterii de Alneto professi, quod monasterium multas et varias habuit expensas in promotione dicti magistri Gaufridi ad magisterium sustinere, praesens generale Capitulum contributiones per ipsum monasterium de Alneto debitas per quinquennium, a fine quinquennii iam sibi per aliam diffinitionem concessi computandum, penitus quittat et remittit, in subsidium et sublevationem expensarum dicti magistri Gaufridi convertendas. 51.  Singularem affectionem et pium zelum, quem ad relevationem reaedificationemque collegii Sancti Bernardi Parisius dominus Firmitatis, s. th. pr., in animo gerit, et effectu volens praesens generale Capitulum prosequi, eidem domino Firmitatis favorabiliter concedit, ut certum locum in dicto collegio ad hoc congruum et opportunum valeat eligere, in quo iuxta suae probae maturitatis discretionem, pro se suisque successoribus et monachis habitationem aedificare possit, sic tamen quod nullum cuiquam praeiudicium afferat vel documentum. 52.  Cum privilegia Ordinis communia et libertates communibus expensis tueri debeant et defendi, et magistri Ioannes de Pratis, s. th. pr., pro monasterio Fusniaci, et Guillelmus pro monasterio Signiaci contendentes, pro tuitione et defensione huiusmodi privilegiorum et libertatum, multiplices habuerint et adhuc habeant sustinere expensas, subsidium caritativum abbatibus omnibus etiam abbatissis Ordinis totius provinciae Remensis praesens generale Capitulum imponit, de Ursicampo, s. th. pr., et de Tribus fontibus monasteriorum abbatibus committendo, quatinus huiusmodi subsidium fideliter imponant, impositumque per censuras Ordinis solvi compellant, praedictis de Fusniaco et Signiaco, prout opus fuerit distribuendum, de super quo fidele computum domino Cisterciensi reddere tenebuntur. 53.  In favorem mutui ducentorum scutorum auri quod pro reaedificatione collegii Sancti Bernardi lamentabiliter ruinosi, dominus Firmitatis, s. th. pr., favorabiliter impertiri dignatur usufructuum, et receptionem omnium et singulorum praefati collegii reddituum usque ad plenam et integram huiusmodi mutui refusionem, praesens generale Capitulum concedit et committit, dempto redditu stalarii Furnensis. 54.  Ad idem abbati de Dunis pro eodem redditu stalarii Furnensis, qui ad huiusmodi collegi reaedificationem centum mutuare permittit. 55.  Abbatibus de Eberbaco et de Villario Metensi committit generale Capitulum quatinus debite informent si venditio et alienatio trium domorum, in civitate Trevirensi ad abbatem de Heymerod, pertinentium debeant cedere ad huiusmodi monasterii utilitatem, quod si ita invenerint, licentiam ipsas vendendi valeant concedere, in plenaria Ordinis potestate. 56.  Attenta paupertate et inopia monasterii de Otterburg, contributiones dicti monasterii, dehinc ad quinquennium, *praesens* generale Capitulum moderat et remittit ex uberiori gratia, sabbatem ipsius monasterii a missione studentis ad universale studium absolvendo. 57.  Ad humilem supplicationem et requestam abbatis monasterii de Recluso, generale Capitulum monasterium ipsius, attenta paupertate, a solutione contributionum per immediate sequens quinquennium penitus quittat et absolvat. 58.  Abbatem Regalis montis, s. th. pr., provisorem et cellerarium collegii Sancti Bernardi Parisiis, et quemlibet eorum in solidum praesens generale Capitulum suos constituit et ordinat procuratores generales et nuntios speciales ad promovendum, procurandum, tractandum et appunctuandum, pro et nomine totius Ordinis, cum reverendis doctoribus et magistris sacrae theologiae professoribus Universitatis Parisiensis, ut omnes et singuli collegii Sancti Bernardi Parisiis studentes, more studentium collegii Cluniacensis et aliorum de Ordine sancti Benedicti, ad lecturas bibliae et cursum sententiarum, actusque et gradus scolasticos valeant promoveri, secundum privilegia Ordinis Cisterciensis concessa ; dans eisdem procuratoribus plenariam potestatem renuntiandi privilegiis et consuetudinibus eisdem studentibus Sancti Bernardi concessis, quibus more Mendicantium ad huiusmodi lecturam bibliae et sententiarum, ac ad licentiam hactenus consueverunt promoveri ; promittens idem Capitulum bona fide ratum et gratum habere, quidquid per dictos procuratores nostros aut alterum eorumdem tractatum, procuratum, appunctuatum extiterit, seu renunciatum, in praemissis et quolibet praemissorum. Datum … etc. 59.  Cum, sicut ad praesentis Capituli audientiam dolenter pervenit, lis seu controversia sit mota et pendeat inter abbates de Fontibus, s. th. pr., ex una et de Woburnia eidem de Fontibus immediate subiectum ex altera partibus, praesens generale Capitulum huiusmodi litem et controversiam salubriter terminare cupiens, abbatibus de Bella landa et de Melsa Eboracensi, et de Pipewel monasteriorum abbatibus praedictas partes ad certum tutum locum, per censuras Ordinis, coram ipsis convocandi et citandi huiusmodi litem et controversiam audiendi, tractandi, examinandi, diffiniendi et determinandi, similiterque sententiandi in eadem cum potestate huiusmodi lite pendente, praefatum monasterium de Woburnia visitandi, reformandi, corrigendi, instituendi et destituendi, omnia et singula, quae tam in capite quam in membris, videbunt aut invenerint esse visitanda, reformanda, corrigenda, instituenda et destituenda, invocato ad hoc quorumcumque dominorum et iudicum ecclesiasticorum et saecularium auxilio et favore. Omnibus igitur et singulis praefatorum monasteriorum de Fontibus et Woburnia, ceterisque Ordinis subditis regularibus personis in virtute salutaris obedientiae et sub excommunicationis poena firmiter dat idem Capitulum in mandatis, quatinus eisdem de Bella landa, de Melsa et de Pipewel pareant humiliter et devote. 60.  Diffinitionem visitationis et reformationis omnium et singulorum monasteriorum Ordinis utriusque sexus et cuiuscumque generationis existant, in regnis et dominiis regis Arragonum, abbati Sanctarum Crucium, s. th. pr., annis retroactis, datam et concessam, quoad singula eius puncta, praesens generale Capitulum dehinc ad triennium continuat et renovat, in plenaria Ordinis potestate. 61.  Fratrem Ioannem de Seri dudum abbatem de Sygniaco, Ioannem de Bulsicourt, Ioannem de Puteolis, Petrum de Alneto et Ioannem de Aubigny, cum sibi adhaerentibus fratribus propter suas contumacias, rebelliones, inobedientias aliaque diversa sua crimina quibus etiam laboravit et laborat contra Ordinis libertates, praesens Capitulum generale denuntiat fore et esse excommunicatum et excommunicatos, aliisque poenis diversis plectendos, et inhibet sub poena conspirationis priori, subpriori, cellerario, ceterisque officiariis praedicti monasterii Sygniaci, ne eidem fratri Ioanni se socient aut sibi aliquid administrent quousque beneficium absolutionis obtinere promeruerit, praecipitque et mandat idem generale Capitulum omnibus et singulis Ordinis personis cuiuscumque dignitatis existant, et super hoc fuerint requisitae, quatinus praesentem diffinitionem, alter alterum non expectantes, debitae executioni demandent. 62.  Electionem, promotionem et installationem de persona fratris Ioannis Besronis ad abbatialem dignitatem in monasterio de Thela, alias de Montheront, ex resignatione domini Stephani Zeloti, quondam abbatis eiusdem monasterii praedicti de Thela, per abbatem de Alto cristo commissarium, rite et canonice factas, prout in decreto cui nostrae praesentes annectuntur, plenius continetur, praesens generale Capitulum ratificat, confirmat et approbat. 63.  Ad idem pro fratre Petro de Parisiis per abbatem de Fonteneto, seu eius commissarios, ad monasterium de Excallens ordinato et promoto. 64.  Ad idem pro fratre Ioanne de Castelleto per dominum Pontigniaci, ad monasterium de Fonte Ioannis ordinato et promoto. 65.  Ad idem pro fratre Guillelmo in sacra theologia licentiato, monasterii Vallis Sancti Lamberti religioso, electo et confirmato per dominum Claraevallensem, s. th. pr., et abbatem de Igniaco ad monasterium de Signiaco. 66.  Ad idem pro fratre Ioanne de Bagneux per dominum Claraevallensem, s. th. pr., seu eius commissarios, per electionem promoto a monasterio de Excallens ad monasterium de Regniaco, prout in decreto, etc. 67.  Ad idem pro fratre Petro Pipon, per abbatem Regalis montis, s. th. pr., auctoritate domini Cisterciensis commissarium, assistente sibi per electionem ad monasterium de Briostel, alias de Lanneyo, assistente etiam patris abbatis commissario, eidem monasterio promoto. 68.  Ad idem pro fratre Erasmo, per abbatem de Ylaria per viam compromissi electo et promoto ad monasterium de Cella angelorum. 69.  Ad idem pro fratre Hugone de Pulcrovisu, per dominum Pontigniaci promoto per electionem ad monasterium de Bonoradio. 70.  Ad idem pro fratre Ioanne Wagner, per electionem ad monasterium de Maris stella per abbate de Salem, patrem abbatem eiusdem monasterii de Maris stella promoto. 71.  Ad idem pro fratre Thoma Munemothe, per electionem ad monasterium de Tinterna per abbatem Wardonarum promoto. 72.  Ad idem pro fratre Georgio Bourgeois electo, et per dominum Claraevallensem, s. th. pr., ab abbatialem monasterii de Moris promoto. 73.  Ad idem pro fratre Ioanne de Sancta Agata, ad monasterium de Ferraria per electionem et per dominum de Berola seu abbatem de Rivo sicco eius commissarium, prout in decreto patet, etc. 74.  Ad idem pro abbate de Tribus fontibus. 75.  Frater Ioannes abbas Cistercii, nostri totius Ordinis *generalis* Capituli plenaria potestate fungens, venerabilibus coabbatibus nostris, … (*nil aliud in ms*). 76.  Fratri Ioanni Crotier, dudum monasterii de Miratorio abbati, per generale Capitulum praecipitur, quatinus omnia et singula bona in memoriali, cui praesens diffinitio annectitur, declarata, abbati moderno eiusdem monasterii de Miratorio, sub poena proprietarii, furti seu sacrilegii indilate, visis praesentibus, restituat. 77.  Frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis praesentes litteras inspecturis, quod cum de et super quodam processu seu moveri sperato inter venerabilem abbatem monasterii Fossae novae, s. th. pr., et carissimum fratrem Martialem, ratione dignitatis abbatialis monasterii Fontisfrigidi, Narbonensis dioecesis, se penitus sententiae nostrae et determinationi submiserint, seque firmiter servaturum perpetuo promiserint id quod per nos decisum et sententiatum fuerit, licet tam ex canonica electione de persona eiusdem abbatis Fossae novae ad dignitatem abbatialem ipsius monasterii Fontisfrigidi, quam ex bullis Sanctissimi Domini nostri Papae pro parte ipsius abbatis Fossae novae exhibitis, visisque etiam omnibus et singulis per eumdem fratrem Martialem productis, nobis sufficienter apparuerit praefatum abbatem Fossae novae ius habuisse et habere in ipsa dignitate abbatiali dicti monasterii Fontisfrigidi, et ius ipsum etiam praefato Martiali consentiente, approbante et ratum habente, eidem abbati Fossae novae adiudicaverimus ; nihilominus quoniam praefatus abbas Fossae novae ex mera liberalitate coram nobis iuri praefato, quod sibi in dicto monasterio Fontisfrigidi competebat, et idem per nos sententiatum et adiudicatum fuerat, penitus, simpliciter et absolute in manibus domini Cistercii cessit et renuntiavit ; hinc est, quod eiusdem fratris Martialis idoneitatem, sufficientiam, circumspectionem, ceterasque virtutes considerantes, ipseque dominus Cistercii praefatum Martialem in abbatem et pastorem dicti monasterii Fontisfrigidi auctoritate Ordinis creavit, promovit, instituit et ordinavit, sperantesque in eo qui virtutes largitur et proemia, monasterium ipsum Fontisfrigidi per solertem diligentiam, et circumspectam directionem eiusdem Martialis, gratia Dei dirigente, felicia in spiritualibus et temporalibus reportaturum incrementa, huiusmodi cessionem, renuntiationem praefati abbatis Fossae novae super praefato iure monasterii Fontisfrigidi, necnon creationem, promotionem, ordinationem et institutionem ipsius *fratris* Martialis in abbatem eiusdem monasterii Fontisfrigidi per eumdem dominum Cistercii factam ratificavimus, confirmavimus et approbavimus, tenoreque praesentium ratificamus, confirmamus et approbamus ; omnibus igitur et singulis eiusdem monasterii Fontisfrigidi regularibus personis et vacellis firmiter damus in mandatis, quatinus ipsum Martialem tamquam verum et indubitatum eorum abbatem suscipiant, ac eidem debitas reverentiam et obedientiam humiliter et devote reddant. Datum Cistercii sub sigillo praefatorum Diffinitorum eiusdem Capituli, anno Domini 1456, die 14 mensis septembris. 78.  Abbatibus de Tribus fontibus, de Longovado, et de Moris, et cuilibet eorum per se et in solidum committit generale Capitulum, quatinus omnes abbates et abbatissas, et utriusque sexus personas Ordinis quos et quas alter eorum invenerit domino abbatis Claraevallis, s. th. pr., et eius monasterio in aliquibus pecuniarum summis, vel rebus aliis quibuscumque obligatos seu debite teneri, per censuras Ordinis et alia iuris et iustitiae remedia ad satisfaciendum eidem et suo monasterio viriliter et debite compellant, in ipsius Capituli generalis plenaria potestate. 79.  Ad idem pro abbate de Caroliloco, abbatibus de Regalimonte, s. th. pr., de Vallibus Sernaii et provisori collegii Sancti Bernardi, Parisiis. 80.  Ab idem pro abbate de Tribus fontibus, dominis abbatibus de Claravalle et de Morimundo, s. th. pr., et cuilibet ipsorum in solidum. 81.  Ad idem pro abbate Ursicampi, s. th. pr., abbatibus de Longo ponte et de Gardo. 82.  Ad idem pro abbate de Prulliaco, abbatibus de Regalimonte, de Caroliloco, de Locoregio et de Albis petris. 83.  Abbati de Carraceto per generale Capitulum committitur, quatinus ad monasteria de Spina in Castella et de Melone in Galecia personaliter accedens, assumptis abbate vel abbatibus, quem vel quos assumendis dignum duxerit, si necesse sibi visum fuerit, aut indiguerit, eadem monasteria in spiritualibus et temporalibus, in capite et in membris, visitet et reformet, omniaque et singula quae in eisdem monasteriis et quolibet ipsorum visitanda et reformanda, corrigenda, instituenda et destituenda invenerit, abbatesque eorumdem monasteriorum, si clarescentibus eorum criminibus et culpis, de quibus graviter delati sunt in eodem Capitulo, a dignitate abbatiali deponendo, et alios novos abbates per electionem canonicam aut provisionem, secundum papalia et Ordinis instituta consuetam instituendo, in ipsius generalis Capituli plenaria potestate. 84.  Generale Capitulum declarat processum per abbates de Moris et de Valle regis, commissarios domini Claraevallis, s. th. pr., super destitutione fratris Cousin, et institutione fratris Ioannis Motois, quondam monachi professi et cellerarii monasterii de Vaucellis, legitime beneque fuisse et esse factam, necnon electionem et promotionem inde secutas ratificat et approbat. 85.  Abbati de Carraceto committitur per generale Capitulum, quatinus se informet quibus viis, modis et titulis frater Aries, qui se gerit pro abbate de Ursaria seu Ossera fuit aut est abbas eiusdem monasterii, et si invenerit antiquum abbatem, qui ante dictum Arietem praesidebat, non renuntiasse in consistorio secreto Domini Papae, quodque in bullis provisionis ipsius Arietis non sit expressum renuntiasse, et quod Dominus noster Papa non dicat in dictis bullis de consensu venerabilium fratrum nostrorum S.R.E. cardinalium, ipsum Arietem declaret et publicet, ubi oportebit et sibi visum fuerit, fuisse et esse excommunicatum, et non esse abbatem, cum excommunicatus gratiam dignitatis impetrare aut obtinere non possit, declaretque ipsum Arietem contra privilegia et gratias per Summos Pontifices Ordini concessas egisse, propter quod venit puniendus et dignitate privandus, si quam iusto titulo haberet, privetque dictum Arietem suo praetenso et falso iure et monasterio, secundum papalia et Ordinis instituta, de persona sufficienti et idonea provideat, in ipsius generalis Capituli plenaria potestate. 86.  Generale Capitulum vidit provisionem per dominum nostrum Papam modernum factam fratri Herverio Auberi, super dignitate abbatiali monasterii de Domo Dei, alias de Nigro lacu, domino Claraevallis, s. th. pr., immediate subiecto, ipsamque ob reverentiam dictae Sedis Sanctae Apostolicae laudavit, gratamque habuit et habet ; mandans omnibus personis regularibus eiusdem monasterii, quatinus eidem Herverio eorum abbati, qui patri abbati praedicto et Ordini solemniter promisit esse verus obediens, incunctanter et omni scrupulositate postposita obediant et secundum regularia statuta pareant. 87.  Abbati de Tribus fontibus per generale Capitulum committitur, quatinus se informet de occisione cuiusdam novitii in monasterio de Caladia, casu fortuito occisi, in praesentia fratris Ioannis Florent, monachi monasterii praedicti de Caladia, et si invenerit eumdem fratrem Ioannem in aliqua levi culpa aut causa mortis dicti novitii, oppressione seu casu cuiusdam arboris, occisi esse obnoxium, ipsum absolvat et iuxta suae culpae modum puniat, in dicti Capituli generalis plenaria potestate. 88.  Cum exigentibus gravibus criminibus, excessibus et nefandis actibus fratris Ioannis Daharo, asserti abbatis de Ferraria, anno Domini 1454, per abbatem de Loco regio, commissarium pro tunc in regnis Castellae et aliis Hispaniae regnis, fuerit idem Daharo iuxta apostolica et Ordinis nostri instituta legitime a dignitate abbatiali et omni honore praelationis, regimineque spirituali et temporali dicti monasterii de Ferraria depositus, et in ipsius Ordinis nostri generali Capitulo anni 1454, viso processu depositionis praedictae fuerit sententia depositionis praedictae approbata, dictumque quod legitime processum fuerit ; et nihilominus post huiusmodi depositionem et novi abbatis institutionem mala malis cumulando, abbatem qui ei successerat, occiderit aut occidi procuraverit, prout Capitulo relatum est, bonaque ipsius monasterii in magna quantitate rapuerit et *apostataverit,* mineturque graviora scandala facere in dedecus et gravamen dicti monasterii et Ordinis, nisi celerius occurratur, generale Capitulum diffinitionem alias super depositione sua factam approbat et denuo declarat esse legitime factam, mandans abbatibus de Carraceto, de Sancto Prudentio, de Boscheto et de Mathaplana, quatinus depositionem praedictam, hac nostra confirmatione roboratam, executioni demandent, ipsumque fratrem Ioannem capiant aut capi faciant et incarcerent, et iuxta suorum exigentiam criminum puniant, in plenaria ipsius Capituli et Ordinis potestate, invocato ad hoc venerabilium carissimorum commendatorum et religiosorum magistratuum de Calatrava et Alcantara, de Avis et de Montesia, et quorumcumque dominorum ecclesiasticorum et saecularium auxilio et favore. 89.  Cum abbas Sacramoeniae commissarius esset ad iura Ordinis tuenda et defendenda, criminaque punienda, et ad aures Capituli generalis deductum fuerit, quod virum criminosum, et propter sua demerita a dignitate abbatiali, qua in monasterio de Ferraria erat sublimatus, legitime depositum in errore suo nutriverit et ei favores et honores exhibuerit, ipsum in gradum pristinum restituendo, de quo potestatem non habebat, sed excessit terminos suae commissionis, ipsum generale Capitulum declarat praetensam potestatem non habuisse, irritaque omnia per ipsum circa istam materiam facta et attentata ; mandans abbatibus de Carraceto, de Sancto Prudentio, de Mataplana et de Boscheto et eorum cuilibet, quatinus praesentem diffinitionem eidem de Sacramœnia intiment, aut legitime intimari faciant. 90.  Quia a diebus multis monasterium de Valle bona in regno Castellae se substraxit et divisit ab unitate Ordinis, licet magna industria laboratum sit, et plurima sollicitudine et diligentia quaesitum et procuratum, quatinus reverti curarent religiosi ipsius monasterii ad eiusdem Ordinis unitatem, qui in sua pertinacia et singulari opinione perdurantes reverti contempserunt, propter quod veniunt apud Deum et homines nimium culpandi et puniendi, ac iuribus, libertatibus, honoribus et dignitatibus, quibus in ipso Ordine temporibus, quibus in ipso dum unanimiter vivebant, *gavisi* sunt et gaudebant, merito privandi ; hinc est quod generale Capitulum ipsos rebelles et inobedientes de Valle bona, et monasterium ipsum a iure paternitatis, quod habebant et habere praetendebant in monasteriis de Mathaplana, de Palatiolis et aliis quibuslibet, ipsos privat et excludit, et curae ac regimini domini Cistercii per omnia supponit, salvo iure domini Morimundi, inhibendo omnibus abbatibus et personis regularibus dicti Ordinis, in virtute salutaris obedientiae et sub excommunicationis poena, ne absque licentia ipsius domini Cistercii aut generalis Capituli, paternitatem in aliquo eorumdem monasteriorum aut visitationem exercere praesumant. 91.  Generali Capitulo extitit intimatum quod dominus Iacobus de Lanis, sacrorum decretorum doctor, in lecto iugiter degens et propter suae senectutis et infirmitatis incommoda ad regimen sui monasterii de Cadunio non valens, ut decet et cupit, intendere, timensque ne si in manu debili ipsum resignaret, magnis et irreparabilibus subiaceret incommodis, attento quod reverendus pater dominus episcopus Condonnensis ius habere praetendit in eodem monasterio, estque lis pendens in Parlamento Tolosano in manu forti et personae Ordinis quae possit eidem episcopo resistere, procuravit et per procuratorem suum in manu domini Legati nunc in Francia existentis resignavit, pensione sibi retenta, qui quidem dominus Legatus, accepta renuntiatione ipsum monasterium de Cadunio in commendam tradidit abbati de Bullio, Lemovicensis dioecesis, qui humiliter rogavit et requisivit ipsum Capitulum et dominum Pontigniacensem patrem abbatem, quatinus dictam commendam gratam et acceptam haberent, ipsum generale Capitulum de consensu dicti patris abbatis, domino Cistercii et suae dispositioni et ordinationi committit et remittit, in plenaria ipsius Capituli et Ordinis potestate disponendum et ordinandum. 92.  Nos, frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis, quod in eodem generali Capitulo, anno Domini 1456, die 14 mensis septembris apud Cistercium celebrato facta fuit quaedam diffinitio, cuius tenor sequitur et est talis : Ad generalis Capituli pervenit notitiam, quod magister Iacobus de Lanis, sacrorum decretorum doctor, propter suae imbecillitatis, infirmitatis et senectutis incommoda, ad sui monasterii in spiritualibus et temporalibus regimen non valens intendere, praecavensque ne gravioribus subiaceret incommodis, in manus domini Legati nunc in Francia degentis, ipsum monasterium resignavit, sibi pensionem retinendo, et resignatione ab eodem domino Legato accepta, ipsum monasterium fratri Petro de Gano, abbati monasterii de Bullio, curam, regimen et administrationem tradidit, ut pensionem per se assignatam eidem de Lanis annuatim solvere non omitteret ; visis igitur supradictis, consideratisque considerandis in hac parte, et quae rationabiliter animos Diffinitorum movere potuerunt, generale Capitulum dictam resignationem, provisionemque eidem de Bullio, ut praemittitur, per dominum Legatum factam, gratam et acceptam habuit et habet idem Capitulum, et eumdem Petrum de Gano verum et indubitatum abbatem seu administratorem eiusdem monasterii esse declarat et decernit, mandatque priori, suppriori, cellerario et omnibus eiusdem monasterii de Cadunio regularibus personis, quatinus eumdem Petrum de Gano in eorum et dicti monasterii verum et legitimum abbatem recipiant, et eidem tamquam eorum vero abbati obediant, professionemque faciant, et per omnia secundum papalia et regularia Ordinis statuta humiliter pareant et obediant, in virtute salutaris obedientiae ac sub excommunicationis poena districte praecipiendo ; ne contra praemissa quidquam attentare praesumant. Datum sub sigillo praefatorum Diffinitorum, anno, die, mense, etc. 93.  Quia per abbatem Loci regii, commissarium domini Cistercii, abbas de Fonte Guillelmi ad respondendum abbati de Ribelto super restitutione aliquorum bonorum eidem abbati de Ribelto et suo monasterio pertinentium, et aliis quae sibi obiicerentur, prout patuit in scriptis, qui quidem de Fonte Guillelmi reus minime comparuit, dicto de Ribelto, per abbatem de Fesia procuratorem suum comparente, propterea praesens generale Capitulum dictum de Fonte Guillelmi ad instantiam dicti de Fesia procuratoris, supradictum contumacem declarat, mandando omnibus personis nostri Ordinis super hoc requirendis, quatinus eumdem contumacem denuntient et ad secundam diem generalis Capituli proxime celebrandi responsurum promotori causarum super omnibus, quae sibi obiicientur, citent vel citet alter eorum, mandans idem Capitulum omnibus personis Ordinis super hoc requirendis, quatinus informationes ad instantiam eiusdem de Ribelto super causa pro qua agere disponit contra eumdem de Fonte Guillelmi faciant, et si iam sunt aliquae factae, recurrant et Capitulo debite mittant. 94.  Quia, prout in scriptis sufficienter apparuit, fratres Geraldus Oudam et Petrus Vitalis contendentes de abbatiatu monasterii Sancti Marcelli, per abbatem Loci regii fuerant citati ad secundam diem huius Capituli ad docendum de iure, quod ipsorum quilibet habere praetendit in eodem monasterio, non comparente igitur dicto Geraldo, ad instantiam dicti Vitalis per procuratorem comparentis, dictum generale Capitulum eumdem Geraldum declarat contumacem, committitque abbati Grandis silvae, s. th. pr., quatinus partibus coram se vocatis et auditis audiendis, faciat et ministret eis breve iustitiae complementum, in ipsius generalis Capituli plenaria potestate. 95.  Generale Capitulum per diffinitionem anno Domini 1441 editam, per quam concessum est abbati Sancti Martini de Boscis, alias Vallis serenae, quatinus posset vendere seu permutare aliquas haereditates, declarat non fuisse intentionis ipsius Capituli, quod idem abbas venderet seu permutaret aliquas haereditates praeter steriles et inutiles, et si in contrarium factum est, praesens generale Capitulum cassat, annullat et revocat. 96.  Abbati de Campis bonis committitur per generale Capitulum, quatinus omnes contractus, quos in damnum et praeiudicium monasterii de Mansiade, sine licentia ipsius Capituli aut domini Cisterciensis, vel patris abbatis invenerit esse factos, casset, revocet et annullet. 97.  Ad idem de Carraceto, in regnis Castellae et dominiis illustrissimi regis ipsius regni Castellae et Legionis. 98.  Abbatibus et personis regularibus Ordinis universi praecipitur, ne a cetero bireta seu birros rubeos, vel ad nimiam rubedinem tendentes, gestare praesumant, nec etiam giberias seu capsellas. 99.  Generale Capitulum declarat dominum abbatem de Fossa nova, s. th. pr., et in Curia romana procuratorem, virtute electionis de se factae in monasterio Fontis frigidi ius habuisse et habere, et ipsum fuisse et esse verum eiusdem monasterii abbatem ; unde fratri Martiali se gerenti pro abbate eiusdem monasterii Fontisfrigidi silentium imponit. 100.  Omnes et singulos abbates Ordinis universi, generale Capitulum ad comparendum in generali Capitulo proxime futuro citat et mandat citari per abbates huic praesenti Capitulo existentes et alios, ad quos praesens diffinitio pervenerit. 101.  Attenta penuria et paupertate monasterii de Bella pertica in Vasconia, generale Capitulum misericorditer de gratia speciali moderat quottam contributionis eidem monasterio ab antiquo impositam, et usque ab quinquennium ad duodecim florenos astallat. 102.  Ad idem pro abbate de Everbaco ad quinquennium pro quindecim florenis, ad duodecim annos pro viginti florenis Capituli. 103.  Ad idem pro abbate de Vallibus Sernaii ad quinquennium, pro medietate quottae sibi ab antiquo impositae. 104.  Abbatibus de Regali monte, s. th. pr., de Vallibus Sernaii, de Loco regio, de Albis petris et provisori collegii Sancti Bernardi ac omnibus personis Ordinis ad quas praesens diffinitio pervenerit, praesens generale Capitulum dat in mandatis, quatinus a reverendis patribus episcopis Ebroicensi, administratore monasterii de Obesina, et Bethsabesensi, administratore monasterii de Monte petroso, reverenter requirant quottas contributionum monasterii quibus praesunt solvant, et nisi requisiti solverint post 20 dies huiusmodi ab intimatione et requisitione in ipsis monasteriis ponant interdictum. 105.  Abbati de Gratia Dei Xantonensis concedit generale Capitulum, quatinus omnes personas regulares sibi subiectas possit ad omnibus peccatis et casibus Capitulo generali reservatis absolvere, et eis poenitentiam salutarem iniungere, quodque possit unum confessorem de Ordine eligere, qui in casibus supradictis eum hac vice possit absolvere. 106.  Generale Capitulum compatiens senio et debilitati abbatis de Varennis, ipsum misericorditer excusat a via Capituli generalis, quamdiu vixerit in humanis. 107.  Mandatur omnibus abbatibus et personis regularibus ad quos praesens diffinitio pervenerit, quatinus citent seu citet alter eorum abbatem de Lubens ad secundum diem generalis Capituli proxime futuri, mandatque idem generale Capitulum ne interim idem abbas de Lubens de visitatione aut reformatione quovis modo se intromittat. 108.  Generale Capitulum misericorditer dispensat cum abbatibus in praesenti Capitulo non comparentibus, praesupponens quod propter indispositionem temporis ad ipsum generale Capitulum accedere non potuerunt, non habendo propter hoc abbates de Italia citatos excusatos, imo mandat eos citari ad proximum generale Capitulum, soluturos poenas, quas incurrerint non veniendo anno praesenti citati. 109.  Abbatibus de Ferraria et de Rivo sicco committitur per generale Capitulum, quatinus se informent de permutatione quorumdam haereditagiorum fienda per abbates de Sancto Prudentio et de Fiterio, et si invenerint eam utilem et fructuosam esse pro dictis monasteriis, auctoritate Capituli generalis ipsam confirment, ratificent et approbent. 110.  Contractum inter abbatem et conventum monasterii de Tribus fontibus, et Ioannem Aubert super grangia dicta Lagrantransière cum suis pertinentiis in gravamen et damnum non modicum dicti monasterii, cum in plusquam dimidia parte iusti pretii sit factum, et contra apostolica et Ordinis instituta, praesens generale Capitulum cassat, revocat et annullat, quacumque confirmatione patris abbatis super hoc facta non obstante, dispensando cum omnibus eiusdem monasterii personis, si et in quantum indigent, super iuramento in ista materia praestito. 111.  Visitationem et reformationem studii Oxoniensis abbatibus de Wardona et de Furnesio, tam coniunctim quam divisim, praesens generale Capitulum committit, donans eis et cuilibet ipsorum plenam potestatem ac mandatum speciale praefatum Oxoniense collegium visitandi et reformandi, baccalarios quoque tam formatos quam cursores et alios scolares franchisiis, libertatibus, privilegiis et praeminentiis, tam in dicto collegio quam in monasteriis uti et gaudere faciendi, fratribus insuper Ioanni Isoxford, s. th. *bacc.* et Roberto Combe, monasterii de Sibeton monachos, auctoritate Capituli licentiam concedendi ut eorum quilibet celebrare valeat pro vivis et mortuis et pias eorum eleemosinas recipere in utilitatem monasterii convertendas. 112.  Abbati de Wardona per generale Capitulum praecipitur, quatinus abbatem de Newham sub censuris Ordinis compellat ad recipiendum fratrem Ioannem Spore, suum suique monasterii professum in suo monasterio de Newham, ipsumque fratrem sub poena incarcerationis et apostasiae ad residendum in dicto monasterio de Newham, in plenaria Ordinis potestate. 113.  Institutionem fratris Ioannis Pomifret, monasterii Rievallis monachi, s. th. pr., in proviseratus collegii Oxoniensis officio cum annuo stipendio centum solidorum anglicanae monetae, per dominum Cistercii factam, praesens generale Capitulum ratificat, confirmat et approbat, omnibus et singulis visitatoribus et reformatoribus Ordinis sub poena inobedientiae et excommunicationis inhibendo ne ipsum fratrem Ioannem ab huiusmodi officio, quamdiu regulariter et studiose vixerit, quovismodo amovere praesumant, vel aliter eorum praesumat absque licentia Capituli generalis ; cui insuper fratri Ioanni per idem generale Capitulum conceditur, ut gratia sibi a Sancta Sede apostolica concessa super acceptatione cuiuslibet dignitatis in Ordine, si tamen proprii abbatis ad hoc concurrerit assensus, uti valeat et gaudere. 114.  Fratrem Ioannem Willelmum Gumruchestem abbatem monasterii de Wanburnia, Lincolnensis dioecesis, per patrem suum abbatem de Fontibus, s. th. pr., aut ab eodem deputatum et commissum, ad instans generale Capitulum peremptorie et personaliter, sufficienter et iuridice citatum et minime comparentem, generale Capitulum ad instantiam patris abbatis et eius procuratoris declarat contumacem et excommunicatum. 115.  Frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis quod in eodem generali Capitulo, anno Domini 1456, die 14 septembris apud Cistercium celebrato facta fuit quaedam diffinitio, cuius tenor sequitur et est talis : Visitationem et reformationem omnium et singulorum monasteriorum dicti Ordinis, utriusque sexus et cuiuscumque generationis existant, in Hibernia, tota provincia Cantuariensi et Wallia consistentium, de Wardona et de *Coggeshale* monasteriorum abbatibus, abbatique de Dublinia cum potestate alium sibi associandi abbatem, aut aliam Ordinis notabilem personam in Wallia, praesens generale Capitulum per immediate sequens novennium, tam coniunctim quam divisim committit, dans et concedens idem Capitulum eisdem coniunctim et divisim omnia et singula monasteria in Hibernia, in praedicta provincia Cantuariensi et Wallia existentia, visitandi, reformandi, corrigendi, instituendi et destituendi in spiritualibus et temporalibus, in capitibus et in membris, omnia et singula quae in eisdem et quolibet ipsorum videbunt aut invenient esse visitanda, reformanda, corrigenda, instituenda et destituenda, ita ubi aliquod praedictorum monasteriorum per alterum eorum extiterit visitatum, alius in eodem anno, nisi inevitabilis necessitas aliter exigeret faciendum, non visitet in eodem ; omnes quoque et singulas huiusmodi monasteriorum regulares utriusque sexus personas in foro interiori et exteriori, quotiens opus erit, absolvendi ab omnibus et singulis sententiis, casibus, peccatis et poenis ipsi Capitulo generali reservatis, salutari propter huiusmodi poenitentia iniuncta, necnon dispensandi cum ipsis super irregularitatibus, si quas contraxerint, nisi talis foret irregularitas propter quam Sedes Apostolica merito foret consulenda, eas quoque, si indiguerint, ad instantiam propriorum abbatum aut abbatissarum rehabilitandi ad omnes Ordinis actus legitimos, gradus, voces, officia et beneficia in Ordine assequenda ; omnes insuper et singulos praedictorum monasteriorum abbates ad certum locum, si necesse fuerit, semel in anno dumtaxat convocandi, de his quae in illo anno in ipsis monasteriis emerserunt, necnon de felici prosperoque eorumdem monasteriorum successu tractaturi, ac etiam praefatorum monasteriorum causas audiendi, examinandi, decidendi et fine debito terminandi. Contributiones praeterea per dicta monasteria Ordini debitas exigendi, levandi et recipiendi, ac ad ipsarum solutionem secundum taxam in rotulo per idem Capitulum super hoc confecto, per censuras Ordinis et alia iuris et iustitiae remedia abbates et officiarios praedictorum monasteriorum cogendi et compellendi, ac in modum, qui sequitur, exponendi, videlicet pro tuitione et defensione privilegiorum et libertatum Ordinis, pro aedificatione collegii Oxoniensis, ac pro expensis illorum, qui ad Capitulum generale apud Cistercium transmittentur ; cessiones denique et resignationes abbatum et abbatissarum cedere vel resignare volentium acceptandi, et resignantibus sive cedentibus de pensionibus rationabilibus providendi, et securitatem faciendi, ipsosque abbates ad mittendum suos scolares ad studia generalia cum debitis provisionibus, secundum Benedicti Papae XII ordinationem, et sub poenis in eadem contentis constringendi, scolares virtuosos et ad proficiendum aptos et dispositos in dictis studiis generalibus retinendi, et ad sibi providendum proprios abbates per censuram ecclesiasticam compellendi, et generaliter omnia et singula agendi, gerendi et exercendi, quod ipsum Capitulum agere, gerere et exercere posset et deberet in praemissis et quolibet praemissorum, invocato ad praemissa, si necesse fuerit, quorumcumque dominorum ac iudicum ecclesiasticorum et saecularium auxilio et favore. De omnibus autem quae fecerint in praemissis, de biennio in biennium, vel de triennio in triennium per aliquos abbates vel alias notabiles personas, praefatum Capitulum informare non omittant. Alioquin praesens diffinitio omni efficacia careat et vigore, cassatque praesens Capitulum omnem potestatem quibuscumque abbatibus aliisve personis super praemissis aut aliquo praemissorum a quocumque hactenus factam. Omnibus igitur et singulis praedictorum monasteriorum regularibus personis in virtute salutaris obedientiae et sub excommunicationis poena firmiter dat idem Capitulum in mandatis, quatinus in praemissis, ea tangentibus et dependentibus, ab eisdem praefatis abbatibus tam coniunctim quam divisim, pareant et obediant humiliter et devote. Datum sub sigillo Diffinitorum eiusdem Capituli, anno, die, mense et loco antedictis. 116.  Nos, frater Ioannes, abbas Cistercii, ceterique Diffinitores Capituli generalis Cisterciensis Ordinis, notum facimus universis, quod nos taxavimus et taxamus per praesentes contributiones monasteriorum infra scriptorum ad summas seu quottas in modum inferius annotatum, in virtute salutaris obedientiae et sub excommunicationis latae sententiae poena, omnibus et singulis abbatibus, cellerariis et bursariis praedictorum monasteriorum, quatinus huiusmodi summas ipsos et quemlibet ipsorum concernentes, integraliter tradant et solvant receptoribus deputatis vel deputandis, quorum quidem monasteriorum nomina et quottae seu taxae sequuntur… (*sic desin. ms.*). 117.  Generale Capitulum dudum editam ratificans et renovans diffinitionem, qua universis abbatibus Ordinis salubriter inhibetur, ne monachis aut conversis suis licentiam inferant ad aliena monasteria transeundi aut profitendi in eisdem, nisi prius ipsi transeuntes aut profiteri volentes de abbate, qui eos recipere debeat, certificati fuerint, et sufficientes abbatibus suis, a quibus recipi volunt, possint super hoc certitudinem exhibere, omnes et singulas licentias taliter transeundi aut profitendi quibuscumque monachis aut conversis datas irritat, cassat et annullat, mandans et praecipiens omnibus et singulis monachis et conversis Ordinis tales licentias habentibus, quatinus infra unius mensis spatium aut profiteantur, si in Ordine benivolum receptorem invenerint, vel ad propria revertantur monasteria, ibidem Altissimo sua, ut tenentur, vota reddituri. Alioquin tamquam fugitivi puniantur et ubique denuntientur excommunicati. Abbates vero suis monachis vel conversis ultra spatium trium mensium ad querendum et procurandum sibi abbatem, qui eos velit aut valeat recipere, nullatenus dare praesumant absque licentia Capituli generalis. Quicumque vero abbas suis monachis vel conversis licentiam transeundi ad alium Ordinem dederit, cum hoc in praeiudicium et contemptum ipsius Ordinis sit, tamquam libertatum et privilegiorum temerarius impugnator irremissibiliter puniatur. 